Persverklaring: Breytenbach Kultuursentrum se Skryfskool 2019 | LitNet
Van die eerste roman wat in ons Skryfskool ontwikkel is, Die daggaboer, sê resensent Jean Meiring in Rapport dit "is 'n opwindende, soms onpeilbare nuwe simbaalgeskal in die Afrikaanse letterkunde". Die skrywer van dié debuut, Jean-Pierre de Kock, het voor die Breytenbach Skryfskool 'n paar ander bygewoon. Hy sê vir Huisgenoot, "Die een onder leiding van die skrywer Rachelle Greeff was vir my van groot waarde." Sy roman het in 2018 by Human&Rousseau verskyn.
Die 5de Skryfskool van die Breytenbach Kultuursentrum begin op 2 Februarie 2019. Dit duur tien maande. (Tot einde November 2019). Die fasiliteerder en mentor is Rachelle Greeff en die kursus word aangebied met die ondersteuning van die Jannie Mouton Stigting.
Die kursus fokus primêr op die skryf van kortverhale en romans. Hoogstens twee toneeltekste word oorweeg. Die kursus kan ook aanlyn gedoen word, teen dieselfde koste van R1 500 per persoon per maand.
As jy bereid is om gedissiplineerd te skryf en te herskryf, ja. Hiervan getuig die talle studente wat gedebuteer het sedert hul bywoning van die Skryfskool. Die debuutwerk van nog 'n eksstudent (en Swartlandse boervrou) Lize Albertyn-du Toit verskyn in 2019. Soos Die daggaboer ook by H&R.
Voormalige studente is in al drie die Woordfees-kortverhaalbundels tot nou opgeneem: Bly (2016), Wys (2017) en 100% (2018). Werk van ons skrywers is ook aanvaar vir Die Burger se "Van Alle Kante"-rubriek en die Saterdagbylae, BY, Die Taalgenoot, Huisgenoot, Sarie, Rooi Rose, Vrouekeur, Kuier, SABC Opvoedkundige Radio en RSG-kinderstories. Gewese student Alma Nel skryf bekroonde toneeltekste, Theltom Masemila, ook voormalige student, is 'n mededraaiboekskrywer vir Sewende Laan en Suidooster, en die skrywerstudent Francois Verster was verlede jaar 'n finalis vir die kykNET-Rapport Boekprys (nie-fiksie). Elisha Zeeman was met "Die Mystic en die vlieg" PEN Afrikaans se gekose New Voices-skrywer. Sy het dié storie tydens 'n groepsessie begin.
"Ek was in die 2018-skool. Dit het my kritiese vermoëns in die algemeen opgeskerp, maar ek het ook dinge in my eie werk raakgesien wat ek vantevore sou gemis het. Belangrikste – dit het my die waarde van detail geleer. En van aanhou probeer en probeer en probeer." Irna van Zyl.
"Die tegnieke en praktiese pas van die klas (by die Breytenbach Sentrum én deur middel van internet-afstandsonderrig) gee aan studente die motivering, inspirasie en instrumente tot gehalte-skryfwerk." René Lötter.
"Daar is boeke oor die skryfkuns, maar dié is van algemene belang. 'n Jong skrywer het spesifieke hulp nodig." Brian Fredericks.
Die studente en mentor ontmoet een Saterdag elke maand by die Breytenbach Sentrum op Wellington.
Veteraanskrywers so uiteenlopend soos onder andere Ingrid Winterbach, Karin Brynard, Francois Bloemhof en Wilna Adriaanse word deurlopend by die kursus betrek. Hulle gesels oor hul werkwyse en studente het die geleentheid om hulle met vrae te peper.
Die eerste groepsessie is op Saterdag 2 Februarie van 9 vm tot 4 nm. Eet- en drinkgoed, middagete en studiemateriaal word by die prys ingesluit. Groepsessies vind gewoonlik die eerste Saterdag van die maand plaas (buiten as dit 'n vakansiedag of langnaweek is), maar is onderhandelbaar na gelang van uitsonderlike situasies.
Naam en kontakbesonderhede.
'n Ongepubliseerde of gepubliseerde fiksie-skryfstuk, of 'n uittreksel. Poësie uitgesluit. (Ongeveer 200 tot 500 woorde.)
23 Desember 2018 Aansoeke sluit.
27 Desember 2018 Suksesvolle kandidate benoem.
Laat aansoeke sal, indien gemotiveerd, oorweeg word.
Die kursusfooi van R1 500 per persoon per maand is aan die Breytenbachsentrum betaalbaar. Betalingsbewys word gestuur aan Jessica by info@breytenbachsentrum.co.za